COMUNICARE A COMISIEI CĂTRE PARLAMENTUL EUROPEAN, CONSILIU, BANCA CENTRALĂ EUROPEANĂ, COMITETUL ECONOMIC ȘI SOCIAL EUROPEAN, COMITETUL REGIUNILOR ȘI AUTORITATEA EUROPEANA PENTRU PROTECTIA DATELOR Pachetul „Întreprinderi responsabile” /* COM/2011/0685 final */





Tratatul de la Lisabona prevede că Uniunea Europeană și piața sa internă se bazează pe o „economie socială de piață cu grad ridicat de competitivitate”. Pentru a păstra și pentru a dezvolta acest model într-un context economic și financiar dificil, UE a adoptat Strategia Europa 2020 în vederea creării condițiilor unei creșteri mai inteligente, mai durabile și mai favorabilă incluziunii. O serie de inițiative politice ambițioase vizează concretizarea acestui obiectiv: – În aprilie 2011, pentru a relansa piața internă, Actul privind piața unică[1] a urmărit să evidențieze importanța factorului uman și a încrederii pentru stimularea economiei și a integrării europene, consolidând considerentele de ordin social în procesul de aplicare a politicilor de promovare a întreprinderilor. Acest lucru implică consolidarea responsabilității întreprinderilor față de mediul lor societal și subliniază locul special pe care îl pot ocupa întreprinderile responsabile și sociale. – În paralel, inițiativa emblematică „O Uniune a inovării” promovează conceptul de inovare socială care, pentru structurile asociative și antreprenorii sociali, înseamnă să își pună creativitatea în serviciul grupurilor vulnerabile și al nevoilor sociale presante, dar nesatisfăcute de piață sau de autoritatea publică. – La finele anului 2010, „Platforma europeană de combatere a sărăciei și a excluziunii sociale” a propus o strategie de ansamblu pentru coordonarea politicilor naționale și europene în vederea creării unei Europe mai favorabile incluziunii și a valorificării potențialului economiei sociale în lupta împotriva sărăciei și excluziunii sociale. – În comunicarea sa „O politică industrială integrată pentru era globalizării”, Comisia afirmă „necesitatea unei noi abordări din motive de echilibru între maximizarea profiturilor pe termen scurt și crearea de valori sustenabile pe termen mai îndelungat”[2]. Miza este creșterea și competitivitatea, care nu sunt posibile decât dacă se restabilește încrederea cetățenilor Uniunii Europene. Avem nevoie să exploatăm capacitatea de inovare și de creativitate a Europei, rămânând fideli valorilor noastre: responsabilitatea și transparența, dar și echitatea, incluziunea socială și solidaritatea. Prin urmare, pentru a se ajunge la această nouă creștere durabilă și favorabilă incluziunii, orientată către locuri de muncă pentru toți cetățenii, este necesară înainte de toate o reinstituire a economiei reale, bazate pe întreprinderi creatoare de valoare și reglementate în mod responsabil și transparent. În legătură cu cele de mai sus, pachetul „Întreprinderi responsabile” propune un set de măsuri și inițiative care să consolideze și să dezvolte modelul nostru economic și social, piatra de temelie a traiului împreună al celor 500 de milioane de europeni. Prin această inițiativă, Comisia intenționează să încurajeze și să ajute lumea afacerilor să participe la efortul nostru comun de a repune responsabilitatea, încrederea și incluziunea socială în centrul unui model economic mai durabil pe continentul nostru, deoarece nu poate exista performanță economică durabilă fără coeziune socială. În acest context, Comisia sprijină deplin inițiativele antreprenoriale și inovatoare care permit creșterea ratei de ocupare a forței de muncă și a incluziunii sociale, îmbunătățind și competitivitatea globală a economiei europene. Procedând astfel, Comisia ia în considerare opiniile exprimate de părțile interesate în cadrul consultărilor și dezbaterilor publice care au avut loc în Uniunea Europeană începând din 2010 și ia notă de interesul crescut pe care îl stârnesc aceste aspecte. Pachetul „Întreprinderi responsabile” cuprinde următoarele elemente: – prezenta comunicare introductivă – propunerea de revizuire a directivelor contabile[3] – propunerea de revizuire a directivei privind transparența[4] – Comunicarea privind responsabilitatea socială a întreprinderilor (RSI)[5] – Comunicarea intitulată „Inițiativa privind antreprenoriatul social”[6] Acest „pachet” are două obiective: · Să creeze un mediu economic mai favorabil pentru creație, pentru inovare și pentru consolidarea încrederii în lumea de afaceri, simplificând sarcinile și obstacolele administrative cu care se confruntă întreprinderile mici și mijlocii (IMM), pentru a le permite acestora să își deblocheze și să își concretizeze potențialul de creștere. Va fi vorba în special de o mai bună calibrare a normelor privind transparența în ceea ce privește conturile și activitățile întreprinderilor, ceea ce ar putea genera o reducere a costurilor administrative de ordinul a 2,3 miliarde de euro. · Să exprime viziunea și proiectele Comisiei pentru antreprenorul responsabil și social în cadrul societății. Este vorba în special de regândirea locului întreprinderii în societate și a mediului în care evoluează antreprenorii care au proiecte inovatoare, viabile din punct de vedere economic și cu un puternic impact social. 1. Crearea unui mediu economic mai durabil, în special pentru IMM-uri Cele două inițiative legislative din acest pachet de măsuri urmăresc să întărească încrederea în funcționarea întreprinderilor europene. Directivele contabile reglementează conturile anuale și conturile consolidate ale societăților comerciale pe acțiuni din Europa. Acestea reduc sarcina administrativă impusă IMM-urilor prin crearea unui regim mai puțin strict pentru micile societăți. Directivele contabile oferă mai multă claritate și comparabilitate între conturile anuale pentru societățile care au o puternică dimensiune transfrontalieră și care au impact asupra unui număr ridicat de terți. În fine, acestea protejează utilizatorii, păstrând informațiile de care au nevoie. Prin modernizarea directivei privind transparența, Comisia dorește să favorizeze accesul la piețele reglementate ale întreprinderilor mici și mijlocii cotate. Prin urmare, eliminarea obligației de a publica informații trimestriale ar trebui nu numai să diminueze costurile cotării pentru întreprinderile mici și mijlocii cotate, ci și să încurajeze investițiile pe termen mediu și lung, promovând astfel investițiile responsabile din punct de vedere social. Aceste inițiative privind standardele de contabilitate și transparența urmăresc de asemenea ameliorarea transparenței țărilor bogate în resurse, inclusiv în cadrul Uniunii Europene, făcând mai responsabile societățile din industria extractivă și din silvicultură. Societățile din industria extractivă și din silvicultură cotate pe piețele europene, dar și marile societăți necotate vor publica un raport privind plățile către guverne, detaliat per țară și, în cazul în care plățile sunt atribuite unui proiect specific, per proiect, cu un prag de semnificație. Aceste rapoarte vor oferi societății civile din țările bogate în resurse informații semnificative din punct de vedere cantitativ despre ce anume plătesc societățile europene guvernelor gazdă în schimbul dreptului de a valorifica resursele naturale ale respectivelor țări. Trebuie menționat că aceste propuneri vor fi completate în 2012 de o propunere legislativă care va viza promovarea dezvăluirii informațiilor nefinanciare. 2. Regândirea locului antreprenoriatului responsabil și social în societate Cele două comunicări sunt complementare și sunt rezultatul unui demers comun al Comisiei și al unei activități semnificative de consultare și de dezbatere desfășurată în amonte. Comunicarea privind responsabilitatea socială a întreprinderilor (RSI) prezintă o strategie pentru a permite tuturor întreprinderilor să contribuie într-o măsură mai mare la realizarea obiectivelor Strategiei Europa 2020, prin concretizarea potențialului lor de creare de valoare pentru acționari și societate. Această comunicare propune o definiție modernizată a RSI, adaptată la principiile și liniile directoare recunoscute pe plan internațional. Textul examinează mijloacele prin care se pot face mai bine cunoscute și recompensate practicile responsabile ale întreprinderilor în cadrul politicilor publice (investiții, achiziții publice, transparența informațiilor nefinanciare) și de către actorii privați (consumatori, investitori). Prin acest text se asigură monitorizarea aplicării principiilor și a liniilor directoare recunoscute pe plan internațional și se identifică modalități de punere în aplicare a principiilor directoare ale ONU în ceea ce privește întreprinderile și drepturile omului. Textul comunicării mobilizează statele membre să elaboreze veritabile strategii de RSI, lansează o dezbatere asupra provocărilor cu care se confruntă societatea (schimbări demografice, sănătate, bunăstare la locul de muncă, dezvoltarea locală) și reamintește importanța RSI în universul educațional. În ceea ce privește Inițiativa privind antreprenoriatul social, aceasta se referă mai exact la un tip de întreprinderi care, în cadrul unei activități economice lucrative, pun pe prim plan să deservească interesul general sub raport social, societal și de mediu. Aceste întreprinderi, care reprezintă o parte semnificativă și tot mai mare din economia europeană și care participă de asemenea la consolidarea economiei sociale ca atare, există deja în toate statele membre. Adeseori pionieri ai inovării sociale și ai schimbării, acestea utilizează diferite modele organizaționale – de exemplu, societăți comerciale pe acțiuni, cooperative, societăți mutuale, asociații sau fundații – și au în comun reinvestirea profitului realizat (sau cel puțin a unei mari părți a acestuia) pentru realizarea obiectivului lor social. Deși implicate în inițiativele cetățenești și în cele ale comunităților, prin care creează noi interfețe și legături între actori, întreprinderile în cauză nu se bucură de vizibilitate și de recunoaștere în rândul publicului larg, al oamenilor politici și al investitorilor. Prin urmare, prezenta comunicare urmărește să creeze un mediu favorabil întreprinderilor sociale pentru a încuraja dezvoltarea, în cadrul pieței unice, a unor inițiative inovatoare, viabile din punct de vedere economic și cu un puternic impact social. Comunicarea analizează dacă, în toate domeniile în care se elaborează și se dezvoltă politici europene, se ține seama în mod corespunzător de modul de funcționare, de specificul și de obiectivele acestui tip de întreprinderi. Textul prevede, de asemenea, măsuri pentru a facilita accesul întreprinderilor sociale la finanțare (publică și privată), pentru a îmbunătăți vizibilitatea și recunoașterea acestora și pentru a crea un mediu favorabil, atât din punctul de vedere al dreptului societăților, cât și al achizițiilor publice sau al ajutoarelor de stat. [1] „Actul privind piața unică – Douăsprezece pârghii pentru stimularea creșterii și întărirea încrederii” (COM (2011) 206 final, 13.4.2011. [2] COM(2010) 614 final/2, 17.11.2010. [3] COM(2011) 684 final. [4] COM(2011) 683 final. [5] COM(2011) 681 final. [6] COM(2011) 682 final.